Την ενοχή του Μητροπολίτη Καλαβρύτων και Αιγιαλείας Αμβρόσιου, ο οποίος κατηγορείται για δημόσια υποκίνηση βίας ή μίσους και για κατάχρηση εκκλησιαστικού αξιώματος, μετά την ανάρτηση που είχε κάνει στο προσωπικό ιστολόγιό του και είχε καταφερθεί κατά των ομοφυλοφίλων αποφάσισε το Τριμελές Πλημμελειοδικείο Αιγίου.

Σύμφωνα με τοπικά μέσα, ο Μητροπολίτης Αμβρόσιος καταδικάστηκε σε ποινή φυλάκισης 7 μηνών με τριετή αναστολή.

Είχε προηγηθεί η αθωωτική πρόταση της εισαγγελέως της έδρας του Τριμελούς Πλημμελειοδικείου Αιγίου.

Η ακροαματική διαδικασία, που είχε διακοπεί την περασμένη Τετάρτη, 23 Ιανουαρίου, ξεκίνησε με την απολογία του Μητροπολίτη, ο οποίος ισχυρίστηκε, μεταξύ άλλων, ότι δεν καταφερόταν με το κείμενο που ανήρτησε κατά των ομοφυλοφίλων, αλλά εναντίον πολιτικών.

Επίσης, είπε ότι δεν κατονόμασε πρόσωπα, αλλά αναφέρθηκε μόνο στην ομοφυλοφιλία, προσθέτοντας σε άλλο σημείο της απολογίας του ότι δεν έχει αναφερθεί κάποιο περιστατικό βίας, λόγω του δημοσιεύματος.

(Με πληροφορίες από το ΑΠΕ-ΜΠΕ, thebest.gr,pelop.gr)